XVI.  Ad canonicos regulares S. Frigidiani Lucensis.-- Jura eorum et libertates confirmat.   (Anno 1118, Sept. 26.) [Mansi,  Concil.,  XXI, 175.]
Author: Gelasius II

GELASIUS episcopus, servus servorum Dei, electis in Christo filiis, ATTONI praeposito, et ejus fratribus in B. Frigidiani ecclesia regularem vitam professis, ejusque successoribus in eadem religione permansuris in perpetuum.

Docente nos apostolo Paulo cognoscimus, quia ubi Spiritus Domini, ibi libertas. Quia igitur Domini Spiritum in vobis habitare credimus, et ex ipsorum operum exhibitione confidimus, libertatem vobis, quae a praedecessore nostro sanctae memoriae Paschali papa collata est, nos auxiliante Domino confirmamus. Et quae ab eo vobis per privilegii paginam concessa sunt, nos quoque praesentis decreti auctoritate concedimus, et rata atque stabilia permanere censemus, salva, sicut ab eo constitutum est, Lucani episcopi reverentia. Praeterea canonicas consuetudines observandi vobis auctoritatem tribuimus, ad susceptae religionis augmentum. Neque ullum gravamen vobis inferri permittimus ex privilegio quod a nobis B. Martini canonici pro antiquis ecclesiae suae consuetudinibus acceperunt. Regularibus enim congregationibus nihil illa praejudicant. Nulla quietem vestram processionum aut litaniarum perturbet indictio, nisi quae ante Ascensionem Domini, totius concursu civitatis, publice fiunt. Parochianos vestros, nisi forte publico crimine teneantur, nullus invitis vobis excommunicare, aut ad poenitentiam praesumat admittere: sicut in supra fati praedecesssoris nostri epistola continetur. Neque ulli capellanorum liceat sine consensu vestro, mortuos vestrae parochiae sepelire. Sed vos eos infirmos, sicut consuevistis, ungatis, et mortuos praeter alicujus infestationem sepeliatis. Chrisma, oleum infirmorum, quae vestra ex antiqua consuetudine suscipit ecclesia, majoris ecclesiae clerici, hac urbis occasione non auferant. Neque clericos vestros ordinari prohibeant, ut per Dei gratiam quiete et pacifice conversantes, professionis vestrae propositum plenius observare possitis. Si qua sane ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae rationis percipiant, et apud districtum Judicem praemia aeternae pacis inveniant. Amen. +Ego Gelasius Ecclesiae catholicae episcopus. Signum manus meae: DEUS IN LOCO SANCTO SUO. +Ego Lambertus Ostiensis episcopus. +Ego Deusdedit presbyter card. S. Laurentii in Damaso. +Ego Guido presbyter card. tit. S. Balbinae. +Ego Petrus diac. card. SS. Cosmae et Damiani. +Ego Petrus diac. card. S. Adriani. +Ego Amicus subdiaconus card. et abbas S. Laurentii foris muros. Datum Pisis per manus Chrysogoni S. R. E. diac. card., VI Kal. Octob., indict. XII, anno Dominicae Incarnationis 1119, pontificatus autem domini Gelasii II papae an. I.